《与友人登琅琊台》
清代·李宪噩

积水方沆漭，众山复萦回。连袂越危磴，杖策淩高台。

是时秋正深，向午云尽开。迥步穷两仪，流盼周九垓。

片席指吴越，虚亭走风雷。长啸答吾侣，忻念同此杯。

境旷意弥适，兴极情转哀。白日倏西匿，惊飙千里来。

盛时若奔湍，壮心忽凋摧。欢乐慎勿违，慷慨沾襟怀。

作者简介：李宪噩，字怀民，以字行。号十桐，高密人。诸生。有《十桐草堂诗集》。